CELEX: 62013CN0611
Language: mt
Date: 2013-11-26 00:00:00
Title: Kawża C-611/13 P: Appell ippreżentat fis- 26 ta’ Novembru 2013 minn Hansa Metallwerke AG et mis-sentenza mogħtija mill-Qorti Ġenerali (Ir-Raba’ Awla) fis- 16 ta’ Settembru 2013 fil-Kawża T-375/10, Hansa Metallwerke AG et vs Il-Kummissjoni Ewropea

22.2.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 52/26
            
         Appell ippreżentat fis-26 ta’ Novembru 2013 minn Hansa Metallwerke AG et mis-sentenza mogħtija mill-Qorti Ġenerali (Ir-Raba’ Awla) fis-16 ta’ Settembru 2013 fil-Kawża T-375/10, Hansa Metallwerke AG et vs Il-Kummissjoni Ewropea
   (Kawża C-611/13 P)
   2014/C 52/48
   Lingwa tal-kawża: il-Ġermaniż
   
      Partijiet
   
   
      Appellanti: Hansa Metallwerke AG, Hansa Nederland BV, Hansa Italiana Srl., Hansa Belgium, Hansa Austria GmbH (rappreżentanti: H.-J. Hellmann u S. Cappellari, avukati)
   
      Partijiet oħra fil-proċedura: Il-Kummissjoni Ewropea, Il-Kunsill tal-Unjoni Ewropea
   
      Talbiet tal-appellanti
   
   
               —
            
            
               tannulla s-sentenza tal-Qorti Ġenerali tas-16 ta’ Settembru 2013 fil-Kawża T-375/10, Hansa Metallwerke AG et vs Il-Kummissjoni u tiddeċiedi definittivament il-kawża kif ġej:
               
                           (1)
                        
                        
                           tannulla d-deċiżjoni tal-Kummissjoni tat-23 ta’ Ġunju 2010, innotifikata lill-appellanti fit-30 ta’ Ġunju 2010, dwar proċedura skont l-Artikolu 101 TFUE u l-Artikolu 53 tal-Ftehim ŻEE (Każ COMP/39092 — Installazzjonijiet sanitarji), sa fejn tikkonċerna lill-appellanti,
                           sussidjarjament,
                           tnaqqas l-ammont tal-multa,
                        
                     
                           (2)
                        
                        
                           tikkundanna lill-Kummissjoni għall-ispejjeż tal-proċedura.
                        
                     
         
               —
            
            
               Iktar sussidjarjament,
               tannulla s-sentenza appellata u tirrinvija l-kawża lill-Qorti Ġenerali sabiex tagħti deċiżjoni.
            
         
      Aggravji u argumenti prinċipali
   
   Qabelxejn, l-appellanti jinvokaw ksur tal-prinċipju fundamentali rikonoxxut fid-dritt tal-Unjoni dwar l-individwalità tal-pieni u tas-sanzjonijiet. B’mod partikolari, huma jqisu li l-Qorti Ġenerali ma ħaditx inkunsiderazzjoni l-fatt li l-bidla fl-2006 tal-linji gwida għall-kalkolu tal-multi implikat modifika radikali tal-metodu ġenerali tal-kalkolu, b’mod partikolari għall-impriżi li għandhom firxa ta’ offerti limitata. Bħala konsegwenza għal dan l-approċċ żbaljat fid-dritt, il-Qorti Ġenerali ma osservatx l-obbligu tagħha li teżerċita kontroll ta’ ġurisdizzjoni sħiħa fir-rigward tad-determinazzjoni tal-multa mill-Kummissjoni, jew inkella għamlet dan b’mod żbaljat fid-dritt.
   Sussegwentement, l-appellanti jsostnu li l-Qorti Ġenerali ma mmotivatx b’mod suffiċjenti l-kunsiderazzjonijiet dwar il-prinċipju ta’ individwalità tal-pieni. B’mod partikolari, skont l-appellanti, il-Qorti Ġenerali b’ebda mod ma eżaminat is-sentenza rilevanti tat-Tmien Awla tal-Qorti Ġenerali fil-Kawża T-211/08 (1) u lanqas il-bidla manifesta tal-fehma tal-Kummissjoni fid-deċiżjoni tagħha fil-Każ COMP/39452, minkejja li l-appellanti esprimew ruħhom sostanzjalment dwar dan il-punt.
   Fl-aħħar nett, l-appellanti jallegaw ksur tal-prinċipju ta’ protezzjoni tal-aspettattivi leġittimi, rikonoxxut fid-dritt tal-Unjoni. Billi evalwat il-mod kif il-Kummissjoni, kuntrarjament għal dak li kienet żgurat matul il-proċedura amministrattiva, ma awtorizzatx, fid-deċiżjoni, tnaqqis tal-ammont tal-multa, il-Qorti Ġenerali, skont l-appellanti, injorat l-importanza superjuri marbuta mal-kooperazzjoni leali mal-Kummissjoni fil-kuntest tal-komunikazzjoni tagħha dwar l-immunità mill-multi u t-tnaqqis tal-ammont tagħhom.
   
      (1)  Sentenza tas-16 ta’ Ġunju 2011, Putters International vs Il-Kummissjoni, Ġabra p. II-3729.